Къалащхьэр зыгъэдахэхэр
Налшык и «Горзеленхоз» IуэхущIапIэм мы гъэм къалащхьэм и щIыпIэ куэдым щыхиса розэхэр егугъуу зэрехьэ.
ХьэтIохъущокъуэхэм и жыг хадэр, къалащхьэм и IуэхущIапIэ бжэIупэхэр, лъэс зекIуапIэхэр — а псори ягъэдахэ розэ мин бжыгъэхэм.
«Розэр мыдрей удз дахэхэм куэдкIэ къащхьэщокI. ЗэрыхэгъэкIэгъуейм къищынэмыщIауэ, абыхэм зэпымычу уи нэIэ ятегъэтын хуейщ, узыфэхэм ящыхъума хъун папщIэ», — жаIэ розэхэр зезыхьэ IэщIагъэлIхэм.
Розэхэр щымащIэкъым Лениным и проспектым, гъущI гъуэгу вокзалым и Iэгъуэблагъэм, Къэбэрдейр Урысейм зэрыгухьэрэ илъэс 400 зэрырикъум и утыкум. Мыбыхэм я нэхъыбэр нэгъабэ хасащ. Абы лъандэрэ зыри хагъэгъукIакъым. Пщыхьэщхьэмрэ пщэдджыжьымрэ псы щIакIэ, хущхъуэгъуэхэр и чэзум ирахьэлIэ, и лъабжьэр щIэх-щIэхыурэ ягъэщабэ. Ди щIыналъэм сыткIи къезэгъ розэхэм я бжыгъэм къыхагъахъуэ мыхъумэ, хагъэщIынукъым.
«Горзеленхоз»-м и удз гъэкIыпIэхэм мы зэманым къыщыгъэгъащ гуащэ- щхьэцыр (гладиолусыр), къэрабэр, гъэгъагъэшхуэр (георгинэ). Ахэр фокIадэм и кIэм нэблэгъэху хэтынущ. Бжьыхьэ удзхэмкIэ ахэр щызэрахъуэкIынур жэпуэгъуэм и пэщIэдзэхэрщ. Хабзэ зэрыхъуауэ, абыхэм ящIыгъуу бжьыхьэм езэгъ лIэужьыгъуэмкIэ яхъуэжынущ уэрам нэхъыщхьэхэм тет шархэмрэ шар ныкъуэхэмрэ зыгъэдахэ щхъуантIагъэхэри.
Дохъушыкъуей Динэ.
